O‘zbekiston Respublikasining Koreya Respublikasidagi Elchixonasi tashkiliy-shtat tuzilmasini takomillashtirish chora-tadbirlari to‘g‘risida

O‘zbekiston Respublikasining Koreya Respublikasi bilan savdo-iqtisodiy, moliyaviy-investitsiyaviy va turizm sohalaridagi ikki tomonlama hamkorligini yanada faollashtirish va ustuvor masalalarni amalda ro‘yobga chiqarish, shuningdek, iqtisodiyotning asosiy tarmoqlari va sektorlariga xorijiy investitsiyalarni jalb qilish va investitsiya loyihalarini amalga oshirishga ko‘maklashish masalalari bo‘yicha diplomatik vakolatxonalar faoliyatining samaradorligini oshirish maqsadida:
 1. O‘zbekiston Respublikasining Koreya Respublikasidagi elchixonasi (keyingi o‘rinlarda — Elchixona)ning ish haqi fondiga tegishli o‘zgartirish kiritib, kiritilayotgan birliklarni yangi tashkil etilayotgan bo‘limlar o‘rtasida taqsimlagan holda qo‘shimcha ravishda birinchi kotib (1 ta birlik) va ikkinchi kotib (1 ta birlik) lavozimlari kiritilsin.
 2. O‘zbekiston Respublikasining Koreya Respublikasidagi Elchixonasi yangilangan shtatlar jadvali 1-ilovaga muvofiq tasdiqlansin.
 3. O‘zbekiston Respublikasi Tashqi ishlar vazirligi Elchixonaning 2019-yil uchun xarajatlar smetasini mazkur xorijiy muassasaning tashkiliy-shtat tuzilmasidagi yangilanishlarni inobatga olgan holda, belgilangan tartibda tasdiqlasin.
 4. O‘zbekiston Respublikasi Moliya vazirligi:
 Elchixona xarajatlarini tashkiliy-shtat tuzilmasidagi o‘zgarishlarni inobatga olgan holda, O‘zbekiston Respublikasining 2019-yilga mo‘ljallangan Davlat budjetida xorijdagi muassasalarni moliyalashtirish bo‘yicha tasdiqlangan miqdorlar doirasida moliyalashtirsin;
 Elchixonaga bitta yengil avtomashina xarajatlari uchun qo‘shimcha limit ajratsin.
 5. O‘zbekiston Respublikasi Prezidentining ayrim hujjatlariga 2-ilovaga muvofiq o‘zgartirishlar kiritilsin.
 6. Mazkur qarorning ijrosini nazorat qilish O‘zbekiston Respublikasi Prezidenti huzuridagi Xavfsizlik kengashi kotibi V.V. Maxmudov va O‘zbekiston Respublikasi tashqi ishlar vaziri A.H. Komilov zimmasiga yuklansin.
 1. O‘zbekiston Respublikasi Prezidentining 2013-yil 24-dekabrdagi “O‘zbekiston Respublikasining xorijdagi diplomatik vakolatxonalari va konsullik muassasalari xodimlarining mehnatiga haq to‘lash tizimini takomillashtirish to‘g‘risida”gi PQ-2095-son qarorining 2-ilovasi “Bir oylik miqdor (AQSh dollari)” ustuni 17-pozitsiyasidagi “4500” raqami “10000” raqami bilan almashtirilsin.
 2. O‘zbekiston Respublikasi Prezidentining 2010-yil 16-iyuldagi “O‘zbekiston Respublikasining xorijiy mamlakatlardagi diplomatik vakolatxonalari shtatlar jadvallariga o‘zgartirish va qo‘shimchalar kiritish to‘g‘risida”gi PQ-1369-son qarorining 4-ilovasi o‘z kuchini yo‘qotgan deb hisoblansin.
 3. O‘zbekiston Respublikasi Prezidentining 2018-yil 26-sentabrdagi “O‘zbekiston Respublikasining Indoneziya Respublikasidagi Elchixonasi tashkiliy-shtat tuzilmasini takomillashtirish to‘g‘risida”gi PQ-3950-son qarorida:
 a) 1-banddagi “va turizm bo‘yicha maslahatchi (1 shtat birligi) hamda savdo-iqtisodiy masalalar va turizm bo‘yicha maslahatchi yordamchisi (1 shtat birligi)” so‘zlari “bo‘yicha maslahatchi (1 shtat birligi) va birinchi kotib (turizmni rivojlantirish masalalari bo‘yicha) (1 shtat birligi)” so‘zlari bilan almashtirilsin;
 b) 2-band o‘z kuchini yo‘qotgan deb hisoblansin;
 v) Ilovaning “Diplomatik xodimlar tarkibi” bo‘limida:
 2-banddagi “va turizm” so‘zlari chiqarib tashlansin;
 3-banddagi “Savdo-iqtisodiy masalalar va turizm bo‘yicha maslahatchi yordamchisi” so‘zlari “Birinchi kotib (turizmni rivojlantirish masalalari bo‘yicha)” so‘zlari bilan almashtirilsin;
 4-band “Birinchi kotib” so‘zlaridan keyin “(siyosiy, konsullik masalalari va madaniy-gumanitar hamkorlik bo‘yicha)” so‘zlari bilan to‘ldirilsin.